Liverpoolban ezen a hétvégén tesztelik a diszkók és a koncerttermek újranyitását
Liverpool a hét végén országos kísérleti tereppé vált, a brit hatóságok ebben a városban tesztelik, hogy biztonságosan újranyithatóak-e a tánc- illetve koncerttermek. A pénteken kezdődött kétnapos bulira több ezren mentek el.
Az egyik raktárban berendezett táncterembe hatezer bulizni vágyót engedtek be, az új szabályok értelmében a résztvevők csak érvényes negatív Covid-teszttel léphettek be, viszont a rendezvényen már nem kellett maszkot hordaniuk és nem kötelező a távolságtartás sem.  Hasonló szabályok érvényesek az egyik liverpooli koncertteremben is, ahol két nap alatt tucatnyi együttes lép fel. Az első „szabad estéken” csak a Liverpoolban, illetve a város közvetlen közelében lévő településen élők vehetnek részt.

A brit statisztikák szerint az éjszakai szórakozóhelyek sínylették meg a legjobban a már több mint egy éve tartó koronavírus-járványt és az azzal kapcsolatos korlátozásokat. Míg a bárok és kocsmák az alkalmazottak 32, illetve 25 százalékát bocsátották el, a klubok esetében ez az arány 51 százalékos volt. Ha a kísérlet jól sikerül – azaz nem szabadul el a járvány – akkor június 15-én valamennyi távolságtartási korlátozást megszüntetnek a szigetországban. Nagy-Britanniában eddig 32 millió felnőtt kapott legalább egy adagnyi oltást, a tervek szerint a maradék 21 millió 18 éven felülit is beoltják július végéig.

Volt tömeg, rendesen:
újranyitás Nagy-Britannia életmód Liverpool koronavírus